Author: PC MZV SR
Last saved by: agenda0
Company: MZV SR

P r e d k l a d a c i a   s p r á v a 

	Za účasti vrcholných predstaviteľov 189 členských štátov OSN sa 11. septembra 2001 v New Yorku začne pravidelná jesenná časť 56. zasadnutia Valného zhromaždenia Organizácie Spojených národov. Všeobecná rozprava  VZ OSN, v ktorej vystupujú hlavy štátov, predsedovia vlád a ministri zahraničných vecí sa  začína  24.  septembra 2001. Delegácia SR vedená ministrom ZV SR Eduardom Kukanom sa na nej zúčastní v dňoch 24.9.-28.9.2001. V rámci 56. zasadnutia VZ OSN sa  bude v New Yorku konať 17.-18. septembra 2001 dialóg na vysokej úrovni ku globalizácii (high-level dialoque on strengtening international economic cooperation for development through partnership). V dňoch  19.-21. septembra  2001 sa uskutoční  aj Osobitné zasadnutie VZ OSN k deťom, na ktorom bude reprezentovať SR minister práce, sociálnych vecí a rodiny SR Peter Magvaši.  Na Konferencii OSN k nezákonnému obchodovaniu s ručnými a ľahkými zbraňami, ktorá bude v dňoch 9.-20. 7.2001 v New Yorku sa zúčastňuje delegácia SR na čele so štátnym tajomníkom MZV SR Jánom Figeľom. 

	Navrhovaný program 56. Valného zhromaždenia Organizácie Spojených národov obsahuje zatiaľ 181 bodov, ktoré  už tradične pokrývajú celé spektrum celosvetových otázok: politicko-bezpečnostnú problematiku, rozvoj a medzinárodnú ekonomickú spoluprácu, sociálne, humanitné, právne a ďalšie dôležité otázky. Medzi kľúčovými problémami budú rezonovať najmä problematika medzinárodnej bezpečnosti, prevencie a riešenia konfliktov, jadrového odzbrojenia a odzbrojenia vôbec, boja proti terorizmu a obchodovaniu s drogami, ochrana ľudských práv a problematika trvalo udržateľného rozvoja. Dôležitou témou bude  pokračovanie reformného procesu OSN iniciovaného návrhmi generálneho tajomníka   OSN Kofi Annana v roku 1997. 

	 Minister zahraničných vecí SR bude vo svojom vystúpení  v rámci všeobecnej  rozpravy  v pléne 56. zasadnutia VZ OSN prezentovať stanoviská  SR ku komplexu otázok týkajúcich sa medzinárodnej bezpečnosti a reformy OSN,  jej financovania a reformy BR OSN. Zdôrazní aktivity SR na pôde OSN vrátane rozšírenia účasti SR na mierových operáciách OSN. Delegácia bude v rámci rokovaní sledovať a presadzovať zámery zahraničnej politiky SR v rámci OSN. 

	V rámci 56. zasadnutia Valného zhromaždenia Organizácie Spojených národov sa uskutočnia stretnutia vedúceho  slovenskej delegácie, ministra zahraničných vecí SR s predstaviteľmi OSN a s partnermi z členských štátov s cieľom posúdiť vzájomné vzťahy, ako aj presadzovať kandidatúru SR do Bezpečnostnej rady OSN na roky 2006-07. Delegácia SR bude v rámci svojho pôsobenia na  tohtoročnom zasadnutí  Valného zhromaždenia OSN  intenzívne  spolupracovať  s krajinami EÚ a s kandidátskymi štátmi.

Zloženie delegácie Slovenskej republiky bude vychádzať z hľadísk účinného zabezpečenia úloh vyplývajúcich z programu 56. zasadnutia Valného zhromaždenia Organizácie Spojených národov a dodržiavania zásad hospodárnosti. 

	Materiál obsahuje návrh Smernice, ktorá rozpracováva  hlavné zásady  postupu delegácie Slovenskej republiky na 56.. zasadnutí Valného zhromaždenia Organizácie Spojených národov  v integračných aktivitách SR, v politicko-bezpečnostnej oblasti, v oblasti hospodárskeho a sociálneho rozvoja a ekonomickej spolupráce, v oblasti medzinárodno-právnej a ľudskoprávnej, v oblasti reštrukturalizácie OSN i v oblasti kandidatúr SR.

	V súlade s  predloženým materiálom sa odporúča vysloviť súhlas s návrhom uznesenia o účasti delegácie Slovenskej republiky na 56. zasadnutí Valného zhromaždenia Organizácie Spojených národov a s návrhom Smernice o postupe delegácie.